贈吳郡諸居士
作者：程公許
朝代：宋

paragraphs: 終南徑甚捷，結茆鄰帝鄉。
朝爲谷口翁，暮爲省中郎。
先生獨何事，寄傲臨滄浪。
才高世莫染，德薰名自香。
青黄分誰數，膏火竟堪傷。
遊心聖賢域，脫身憂患場。
世路雖齟齬，天衢自騰驤。
捫虱竟誰見，卧龍興何長。
借居仲奄里，未升公德堂。
十年逐流擯，千里坐相忘。
頹齡或可借，辟穀豈無方。
終期繼青蓮，摇筆頌紫陽。